
VEILEDNING VED UTFYLLING AV SØKNAD OM FØRSTE GANGS OPPHOLDSTILLATELSE ELLER ARBEIDSTILLATELSE

I. Innledning

For å sikre at skjemaet blir riktig utfylt, er det viktig at veiledningen blir lest nøye.

I.A. Hvem skal fylle ut dette skjemaet ?

Alle utlendinger trenger oppholdstillatelse hvis de har til hensikt å være i Norge i mer enn 3 måneder.

Arbeidstillatelse er nødvendig for utlendinger som planlegger å ta arbeid eller vil drive ervervsvirksomhet i Norge.

Nordiske borgere, personell på utenlandske tog, fly, buss og lastebil i international trafikk og nødvendig vakt og vedlikeholdsmannskap på skip i opplag er unntatt fra kravet om arbeidstillatelse eller oppholdstillatelse.

Journalister og annet personell i utenlandsk avis, radio eller fjernsyn er på nærmere vilkår unntatt fra kravet om arbeidstillatelse. Videre er visse kategorier av utlendinger unntatt fra kravet om arbeidstillatelse for arbeidsforhold av kortere varighet. Utenriksstasjonen kan gi nærmere opplysninger.

Søkere over 18 år må alltid fylle ut eget skjema.

Det gjøres oppmerksom på at man må være fylt 15 år for å kunne få første gangs oppholdstillatelse eller arbeidstillatelse på selvstendig grunnlag. Søkere mellom 15 og 18 år må ha samtykke fra foreldre eller andre som utøver foreldreansvaret og skal fylle ut eget skjema.

Ved familiegjenforening gjelder derimot ingen nedre aldersgrense. Barn under 18 år kan tas med på en av foreldrenes skjema. Barn mellom 15 og 18 år som søker arbeidstillatelse, må ha samtykke fra foreldrene eller andre som utøver foreldreansvaret og skal fylle ut eget skjema.

Den som er over 18 år eller mellom 15 og 18 og har nødvendig samtykke, kan få arbeidstillatelse uten at det foreligger et arbeidstilbud.

Det gjøres oppmerksom på at utlendinger som omfattes av EØS-avtalen skal benytte særskilt søknadsskjema.

I.B. Når skal skjemaet fylles ut ?

a) Når det søkes om arbeidstillatelse eller oppholdstillatelse på egne vegne og søker ikke allerede har en tillatelse. Dette gjelder uavhengig av om søkeren befinner seg i eller utenfor Norge.

b) Når det søkes om fornyelse fra utlandet.

c) Når det søkes om tillatelse på nytt grunnlag, f eks hvis en søker tidligere har hatt oppholdstillatelse i Norge som student og nå søker familiegjenforening.

Skjemaet skal ikke benyttes i følgende tilfeller:

Når det søkes om fornyelse eller bosettingstillatelse og søker er i Norge.

I.C. Generelt om opplysninger som skal gis i dette skjemaet

Det er viktig at søknaden er riktig og tydelig utfylt og at all nødvendig dokumentasjon følger med. Hvis noen opplysninger mangler, kan det føre til at behandlingen av søknaden tar lenger tid fordi det må innhentes tilleggsopplysninger.

Søkeren bes benytte engelsk, eventuelt norsk, ved utfyllingen av skjemaet. Hele skjemaet bør fylles ut med blokkbokstaver.

Skjemaet og veiledningen er tilgjengelig på flere andre av de mest brukte språk. Utenriksstasjonen gir opplysninger.

Nødvendig dokumentasjon må innleveres i form av attestert kopi på originalspråket. I tillegg kreves attestert oversettelse til engelsk. Utenriksstasjonen kan gi nærmere opplysninger.

Originale dokumenter fremlegges bare hvis utenriksstasjonen uttrykkelig ber om det.

En del av opplysningene som gis i dette skjemaet, vil bli registret i et EDB-register. En person som har gitt opplysninger som kan bli registrert, har innsynsrett, jf personregisterloven av 9.juni 1978 nr 48 §7. Denne retten innebærer at man som hovedregel har rett til å få vite hvilke opplysninger om en selv som er registrert.

I.D. Fremgangsmåte ved søknad og eventuell klage
Som hovedregel må en første gangs oppholdstillatelse eller arbeidstillatelse være gitt før innreise til Norge. Det er noen unntak slik at enkelte grupper kan reise til Norge og søke derfra. Utenriksstasjonen og politiet kan gi nærmere opplysninger om dette.

Hvis en søknad som skulle vært fremmet fra utlandet blir innlevert hos politiet i Norge, vil den vanligvis bli avslått.

Søknad fremmet fra utlandet

Hvis man søker fra utlandet, innleveres søknaden til norsk utenriksstasjon i søkerens hjemland eller det landet hvor søkeren har hatt arbeidstillatelse eller oppholdstillatelse de siste 6 måneder.

Skjemaet fylles ut i to eksemplarer. Det ene skjemaet vil utenriksstasjonen sende Utlendingsdirektoratet til behandling. Det andre skjemaet vil bli oppbevart på utenriksstasjonen.

Når søknaden er ferdigbehandlet, vil søkeren bli underrettet via utenriksstasjonen hvor søknaden ble fremmet. Dersom søkeren ønsker melding om vedtaket til en annen utenriksstasjon, må søkeren gi opplysninger om dette i søknaden. Se punkt 19 i søknadsskjemaet.

NB: Søkeren kan ikke reise til Norge før tillatelsen er gitt

Hvis man får avslag og ønsker å klage på vedtaket, skal klagen sendes inn via utenriksstasjonen. Fristen for å klage er 3 uker fra det tidspunkt underretningen om vedtaket kom frem til søkeren.

Søknad fremmet fra Norge

Hvis søknaden fremmes fra Norge, kan søknaden innleveres til politiet på det stedet søkeren oppholder seg. Søknaden fylles ut i ett eksemplar som sendes til Utlendingsdirektoratet for behandling.

Når søknaden fylles ut i ett eksemplar som sendes til Utlendingsdirektoratet for behandling.

Når søknaden er ferdigbehandlet, vil søkeren bli underrettet gjennom politiet.

Hvis man får avslag og ønsker å klage på vedtaket, skal klagen sendes inn via det politidistrikt hvor søknaden ble fremmet. Fristen for å klage er 3 uker fra det tidspunkt underretningen om vedtaket kom frem til søkeren.

II. Utfylling av skjemaet

Pkt 3

Blir søknaden innlevert ved utenriksstasjon, skal det legges ved to bilder som viser hvordan søkeren ser ut i dag. Innleveres søknaden hos politiet, er det nok med ett bilde.

Pkt 10

Utenriksstasjonen eller politiet gir opplysninger om når fingeravtrykk er påkrevet. Dette punktet fylles ut av de ansatte på utenriksstasjonen/politidistriktet.

Pkt 11

Forretningsfolk som har vært på mange kortvarige besøk kan angi antall dager i løpet av de siste 6 måneder de har vært i Norge.

Pkt 12

Det skal ordinært settes bare ett kryss. Om søknad om avledet asylstatus og oppholdstillatelse for å studere eller gå på skole, se nedenfor.

OU: Oppholdstillatelse for å studere/gå på skole i Norge.

Søkes det i tillegg om deltidsarbeidstillatelse, setter søkeren også kryss i rubrikken A og fyller ut pkt 13 C.

OF eller AF: Avledet asylstatus

Den som søker om arbeidstillatelse, krysser i tillegg av i rubrikken AF. Den som søker om oppholdstillatelse, krysser i tillegg av i rubrikken OF. I begge tilfelle skal pkt 13B fylles ut.

Pkt 13

13A:

Etter avsluttet utdanning i henhold til den planen som fremlegges, er det en forutsetning at søkeren forlater Norge.

Pkt 14

Tillatelse gis vanligvis for ett år. Tillatelse kan gis for kortere eller lengre tid, men ikke ut over 18 måneder, dersom formålet med arbeidet eller oppholdet er begrenset til et bestemt tidsrom.

Pkt 19

Er søknaden fremmet fra utlandet, vil søkeren få melding om vedtaket fra utenriksstasjonen hvor søknaden ble innlevert når søknaden er ferdigbehandlet. Ønsker søkeren at meldingen blir sendt en annen utenriksstasjon eller til en adresse i Norge, må det opplyses om dette i søknaden.

Er søknaden fremmet fra Norge, vil søkeren få melding om vedtaket fra politiet, og søkeren må oppgi adresse i Norge.

